Helsingin kaupungin asunnot

**Helsingin kaupungin asunnot Oy** (**Heka**) on Helsingin kaupungin kokonaan omistama yhtiö ja Suomen suurin vuokranantaja. Yhtiö omisti vuoden 2024 lopussa noin 54&nbsp;700 vuokra-asuntoa, joissa asui noin 93&nbsp;800 asukasta. Yritys ei tavoittele voittoa eikä jaa osinkoa.

Keskivuokra Hekan asunnoissa (erityisasunnot ja asunto-osakeyhtiöasunnot pois lukien) vuonna 2024 oli 13,76 €/m2/kk, kun taas Helsingissä sijaitsevien vapaarahoitteisten asuntojen keskivuokra oli samaan aikaan 22,39 €/m2/kk. Hekan asunnoissa korkeimmat keskivuokrat olivat Vallilan (15,59&nbsp;€/m2/kk) ja kantakaupungin alueilla (15,47&nbsp;€/m2/kk) ja matalimmat Malminkartanon (12,69 €/m2/kk) ja Vesalan alueilla (12,75 €/m2/kk). Hekan vuokrat määritetään omakustannusperiaatteella eli vuokralaisilta peritään vuokraa sen verran, että yhtiön tulot riittävät kattamaan kiinteistöjen pääomakulut sekä kiinteistöhuollon, korjausten ja hallinnon menot. Yhtiöllä oli korollista lainaa vuoden 2024 lopussa noin 3,3 miljardia euroa ja lainojen keskikorko oli 2,6&nbsp;%. Taseen loppusumma oli vuoden 2024 lopussa noin 4,1&nbsp;miljardia euroa.

Heka-konserni syntyi vuodenvaihteessa 2011–2012, kun 21 erillistä Helsingin kaupungin kiinteistöyhtiötä yhdistettiin samaan kokonaisuuteen. Vuoden 2018 alussa Hekan 21 alueyhtiötä fuusioitiin viideksi. Alueyhtiöt muuttuivat aluetoimistoiksi vuodenvaihteessa 2019–2020, kun alueyhtiöt fuusioituivat emoyhtiöön. Syyskuussa 2023 myös Hekan aluetoimistot lakkautettiin, ja nykyisin yritys toimii yhden toimiston mallilla.

Asukasvalinnat Hekan omistamiin asuntoihin tekee Helsingin kaupungin kaupunkiympäristön toimialan asumisen palvelut. Joulukuun 2024 lopussa Hekan asuntoihin oli noin 8&nbsp;600 aktiivista hakemusta. Hakemuksista 12&nbsp;% oli erittäin kiireellisiä ja 63&nbsp;% kiireellisiä. Hakijoista yhden hengen talouksia oli noin 65&nbsp;%. Vuonna 2024 valittiin uudet asukkaat noin 4&nbsp;800 vapautuneeseen asuntoon. Valituista 56&nbsp;% kuului erittäin kiireelliseen asunnontarveluokkaan ja 41&nbsp;% kiireelliseen.

Tulorajat olivat käytössä vuosina 2017–2018 ja uudelleen vuoden 2025 alusta alkaen. Tulorajat koskevat niin uusia hakijoita kuin Hekan sisällä asuntoa vaihtaviakin. Esimerkiksi yhden hengen taloudessa bruttotulot voivat olla enintään 3&nbsp;540 euroa kuukaudessa ja kahden aikuisen taloudessa 6&nbsp;020 euroa kuukaudessa.

Kesäkuussa 2024 selvisi, että Hekalla oli 1&nbsp;500–2&nbsp;000 tyhjää, vuokrattavissa olevaa asuntoa, vaikka samaan aikaan 10&nbsp;000 ihmistä oli hakenut asuntoa Hekalta. Ainakin kymmenet asunnot ovat olleet tyhjinä jopa kaksi vuotta peruskorjauksen jälkeen. Hekan työntekijän mukaan asuntoja unohdetaan ilmoittaa vapaiksi, minkä lisäksi voi kestää kuukausia, ennen kuin kaupungin asunnonvälitys tarjoaa Hekan vapaaksi ilmoittamaa asuntoa. Kaupungin asumisen palveluiden yksikön päällikön mukaan kuukausien odotusajat eivät pidä paikkaansa. Toukokuussa 2024 yli 60&nbsp;% kieltäytyi saamastaan asuntotarjouksesta. Vuokralaiset maksavat tyhjien asuntojen vuoksi miljoonan ylimääräistä vuokraa joka kuukausi.

Asunnot ovat ARA-lainsäädännön alaisia.

## Lähteet

## Aiheesta muualla
*Hekan kotisivut
*Piittaamaton rakentaminen raivostuttaa asukkaita Helsingin vuokrataloissa: ”Lapset leikkivät pihalla terävien peltien päällä” – naula upposi pikkupojan jalkaan Yle, 2018